text: 250 børn til luksus-tøndeslagning 
  08 februar 2013 kl. 08.22
  250 børn fra ti af Fredericias daginstitutioner tog hul på fastelavns-weekenden med tøndeslagning på Hotel Kronprinds Frederik fredag formiddag.
  Hotellet er omdannet til et stort legeland. Børnene skal slå katten af tønden - og der er præmier til kattekonger og -dronninger plus for de bedste udklædninger.
  
  Fælles oplevelse
  - Baggrunden for arrangementet er, at daginstitutionerne i Fredericia er ramt af sparekniven. Især gennem det sidste år. Det har betydet sammenlægninger og forkortede åbningstider, men det har også haft den konsekvens, at der ikke helt er penge til de oplevelser udover det sædvanlige. Sådan en oplevelse vil vi gerne give dem, skriver direktør Einar Kring fra Hotel Kronprinds Frederik i indbydelsen.
  
  Køkkenchef klar med mad
  Omkring 300 børn og deres pædagoger vil deltage. Og køkkenchef Klaus Jensen står klar med mad og drikke, når formiddagens strabadser er overstået.
  